Document ID: 31999D0297

Title and Content:
ΑΠΟΦΑΣΗ ΤΟΥ ΣΥΜΒΟΥΛΙΟΥ της 26ης Απριλίου 1999 για την καθιέρωση της υποδομής κοινοτικών στατιστικών πληροφοριών όσον αφορά τη βιομηχανία και τις αγορές των οπτικοακουστικών και συναφών κλάδων (1999/297/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 213, το σχέδιο απόφασης που υπέβαλε η Επιτροπή, τη γνώμη του Ευρωπαϊκού Κοινοβουλίου(1), Εκτιμώντας: (1) ότι, για την εφαρμογή των κοινοτικών πολιτικών που αφορούν τη βιομηχανία και τις αγορές των οπτικοακουστικών και συναφών κλάδων, χρειάζεται να καθιερωθεί μια υποδομή κοινοτικών στατιστικών πληροφοριών· (2) ότι το Ευρωπαϊκό Συμβούλιο, ιδίως στη Λευκή Βίβλο για την ανάπτυξη, την ανταγωνιστικότητα και την απασχόληση, υπογραμμίζει την οικονομική σημασία του οπτικοακουστικού τομέα, και ότι η έκθεση της "Ομάδας Μπάνγκεμαν", με τίτλο "Η Ευρώπη και η παγκόσμια κοινωνία των πληροφοριών - Συστάσεις προς το Ευρωπαϊκό Συμβούλιο" αναγνωρίζει τη στρατηγική σημασία της βιομηχανίας των οπτικοακουστικών προγραμμάτων· (3) ότι πρέπει να οργανωθεί μια αξιόπιστη υποδομή πληροφοριών μέσω μεμονωμένων στατιστικών δράσεων· (4) ότι η απόφαση 93/464/ΕΟΚ του Συμβουλίου, της 22ας Ιουλίου 1993, σχετικά με το πρόγραμμα-πλαίσιο για τις δράσεις προτεραιότητας στον τομέα της στατιστικής πληροφόρησης 1993-1997(2), διευκρινίζει ότι ο οπτικοακουστικός κλάδος θα πρέπει να θεωρηθεί ως ένας από τους κλάδους υπηρεσιών που αποτελούν προτεραιότητα σε κοινοτικό επίπεδο, και προβλέπει την καθιέρωση ενός νέου συστήματος πληροφοριών με βάση την επιχειρησιακή προσέγγιση και τις λειτουργικές στατιστικές· (5) ότι το παράρτημα Ι τίτλος ΙΙΙ του κοινοτικού στατιστικού προγράμματος 1998-2002(3), αναφέρεται στη διεξαγωγή ανάλυσης απαιτήσεων χρηστών, αξιολόγησης πόρων, συλλογής δεδομένων και δοκιμής μεθόδων μέσω πιλοτικών μελετών στον οπτικοακουστικό τομέα· (6) ότι οι εν λόγω πιλοτικές μελέτες θα πρέπει να επανεξεταστούν, προκειμένου να εξασφαλισθεί ότι πληρούν τις απαιτήσεις των χρηστών· ότι αυτό θα πρέπει να πραγματοποιηθεί εντός δυόμισυ ετών· ότι τα αποτελέσματα αυτής της επανεξέτασης θα πρέπει να ανακοινωθούν στο Ευρωπαϊκό Κοινοβούλιο και το Συμβούλιο· ότι, σε όλα τα στάδια, θα πρέπει να ελαχιστοποιηθούν οι πρόσθετες επιβαρύνσεις των μικρομεσαίων επιχειρήσεων (ΜΜΕ)· (7) ότι οι μεμονωμένες στατιστικές δράσεις διέπονται από τον κανονισμό (ΕΚ) αριθ. 322/97 του Συμβουλίου, της 17ης Φεβρουαρίου 1997, σχετικά με τις κοινοτικές στατιστικές(4)· (8) ότι, δυνάμει της αρχής της επικουρικότητας, ο στόχος των προτεινόμενων μεμονωμένων στατιστικών δράσεων μπορεί να επιτευχθεί μόνο βάσει κοινοτικής νομικής πράξης, διότι μόνο η Επιτροπή είναι σε θέση να συντονίσει την απαιτούμενη εναρμόνιση των πληροφοριών σε κοινοτικό επίπεδο· (9) ότι, στο πλαίσιο του Συμβουλίου της Ευρώπης, το Ευρωπαϊκό Παρατηρητήριο για τα Οπτικοακουστικά Μέσα, μέλος του οποίου είναι και η Επιτροπή, συνιστά, μεταξύ άλλων, σημαντική πηγή πληροφοριών για τα μέλη του και τους επαγγελματίες του κλάδου, και ότι είναι αναγκαίο να διασφαλισθεί η συμπληρωματικότητα μεταξύ των εργασιών που πραγματοποιούνται στα πλαίσια της παρούσας απόφασης και των εργασιών του Παρατηρητηρίου· (10) ότι οι στατιστικές μέθοδοι που προτείνονται για τον οπτικοακουστικό τομέα θα πρέπει να είναι συμβατές και σύμφωνες με τα υφιστάμενα ευρωπαϊκά πρότυπα και μεθόδους· (11) ότι η επιτροπή στατιστικού προγράμματος, η οποία δημιουργήθηκε με την απόφαση 89/382/ΕΟΚ, Ευρατόμ(5), ενημερώθηκε σύμφωνα με το άρθρο 3 της εν λόγω απόφασης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στόχος Στόχος της παρούσας απόφασης είναι να καθιερώσει την υποδομή κοινοτικών στατιστικών πληροφοριών που είναι αναγκαία για την ανάπτυξη και την εφαρμογή της κοινοτικής πολιτικής, όσον αφορά τη βιομηχανία και τις αγορές των οπτικοακουστικών και συναφών κλάδων. Άρθρο 2 Μεμονωμένες στατιστικές δράσεις Ο στόχος που προβλέπεται στο άρθρο 1 εφαρμόζεται μέσω μεμονωμένων στατιστικών δράσεων, σύμφωνα με τον κανονισμό (ΕK) αριθ. 322/97, ως εξής: 1. από τις εθνικές αρχές: α) ανάλυση και αξιολόγηση της ζήτησης στατιστικών δεδομένων για τον οπτικοακουστικό τομέα (στατιστικές επιχειρήσεων, προϊόντων και λειτουργικές στατιστικές) από τους χρήστες (κοινοτικά όργανα, εθνικές διοικητικές αρχές, κλαδικούς εθνικούς οργανισμούς, διεθνείς οργανισμούς, οικονομικούς φορείς), καθώς και των επιπτώσεων που θα έχει για τις επιχειρήσεις, και ιδιαίτερα τις ΜΜΕ, η συλλογή στατιστικών στοιχείων για τον οπτικοακουστικό τομέα· β) ανάλυση των υπαρχόντων στατιστικών δεδομένων (στατιστικές επιχειρήσεων, προϊόντων και λειτουργικές στατιστικές), καθώς και των πηγών τους· γ) ετήσια διαβίβαση στην Eurostat των στατιστικών δεδομένων (στατιστικές επιχειρήσεων, προϊόντων και λειτουργικές στατιστικές) που είναι ήδη διαθέσιμα ή προσιτά μέσω των αρμόδιων εθνικών αρχών· δ) εθελοντική συμμετοχή σε πειραματικές μελέτες που θα έχουν ως στόχο να δοκιμάσουν στην πράξη τις μεθόδους εργασίας (στατιστικές επιχειρήσεων, προϊόντων και λειτουργικές στατιστικές) και να προωθήσουν την καθιέρωση της κοινοτικής στατιστικής· 2. από την Eurostat: α) προετοιμασία κοινοτικού θεσμικού και λειτουργικού μεθοδολογικού πλαισίου (στατιστικές επιχειρήσεων, προϊόντων και λειτουργικές στατιστικές)· β) δημιουργία βάσης δεδομένων για τις διαβιβαζόμενες στατιστικές, σύμφωνα με την παράγραφο 1 στοιχείο γ), καθώς και για τα δεδομένα που συλλέγονται από τις διεθνείς οργανώσεις· γ) σύγκριση των υφιστάμενων στατιστικών συστημάτων των κρατών μελών και ορισμένων κρατών μη μελών, και ιδιαίτερα των κρατών τα οποία ευρίσκονται σε προενταξιακό στάδιο· δ) αξιολόγηση της σημασίας και των μελλοντικών αναγκών για στατιστικές στον οπτικοακουστικό τομέα, και ιδιαίτερα όσον αφορά τα δεδομένα που απαιτούνται για την ανάπτυξη και την παρακολούθηση της απασχόλησης, της κατάρτισης και της πολιτικής της ισότητας των ευκαιριών. Άρθρο 3 Εφαρμογή Τα μέτρα που απαιτούνται για την εφαρμογή των μεμονωμένων στατιστικών δράσεων που προβλέπονται στο άρθρο 2, αποφασίζονται σύμφωνα με τη διαδικασία που αναφέρεται στο άρθρο 4. Άρθρο 4 Διαδικασία 1. Η Επιτροπή επικουρείται από την επιτροπή στατιστικού προγράμματος. 2. Ο εκπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Η επιτροπή γνωμοδοτεί για το σχέδιο αυτό, εντός προθεσμίας που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Η γνώμη εκδίδεται με την πλειοψηφία που προβλέπεται στο άρθρο 148 παράγραφος 2 της συνθήκης σχετικά με την έκδοση των αποφάσεων τις οποίες καλείται να λάβει το Συμβούλιο προτάσει της Επιτροπής. Κατά την ψηφοφορία στο πλαίσιο της επιτροπής, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία. 3. α) Η Επιτροπή θεσπίζει μέτρα τα οποία μπορούν να εφαρμοστούν αμέσως. β) Ωστόσο, εάν τα μέτρα αυτά δεν είναι σύμφωνα με τη γνώμη της επιτροπής, τότε η Επιτροπή τα γνωστοποιεί αμέσως στο Συμβούλιο. Στην περίπτωση αυτή: - η Επιτροπή αναβάλλει την εφαρμογή των μέτρων που αποφάσισε για διάστημα τριών μηνών από την ημερομηνία της γνωστοποίησης, - το Συμβούλιο, αποφασίζοντας με ειδική πλειοψηφία, μπορεί να λάβει διαφορετική απόφαση, εντός της προθεσμίας που αναφέρεται στην πρώτη περίπτωση. Άρθρο 5 Εκθέσεις Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο ενδιάμεση και τελική έκθεση για την εφαρμογή των μέτρων που προβλέπονται στο άρθρο 2. Η ενδιάμεση έκθεση θα πρέπει να εκπονηθεί το αργότερο δυόμισυ έτη από την έναρξη ισχύος της παρούσας απόφασης. Η τελική έκθεση θα υποβληθεί εντός πενταετίας από την έναρξη ισχύος της παρούσας απόφασης. Οι εν λόγω εκθέσεις θα εξετάζουν, μεταξύ άλλων, τη σημασία της συλλογής στατιστικών στοιχείων στον οπτικοακουστικό τομέα, υπό το πρίσμα των προτεραιοτήτων που καθορίζονται στο κοινοτικό στατιστικό πρόγραμμα 1998-2002, καθώς και των διαθέσιμων πόρων τόσο στην Eurostat όσο και στις εθνικές στατιστικές υπηρεσίες. Σε συνέχεια των εν λόγω εκθέσεων, η Επιτροπή μπορεί να προτείνει, ενδεχομένως, τροποποιήσεις που είναι αναγκαίες για τη βελτίωση της λειτουργίας της παρούσας απόφασης. Άρθρο 6 Προϋπολογισμός Οι πιστώσεις που πρόκειται να διατεθούν για τη διεξαγωγή των δράσεων που προβλέπονται στο άρθρο 2, καθορίζονται από την αρμόδια για τον προϋπολογισμό αρχή, στο πλαίσιο της ετήσιας διαδικασίας του προϋπολογισμού. Άρθρο 7 Διάρκεια Η παρούσα απόφαση λήγει σε πέντε έτη από την έκδοσή της. Άρθρο 8 Η παρούσα απόφαση απευθύνεται στα κράτη μέλη. Λουξεμβούργο, 26 Απριλίου 1999.

Classification Labels:
1218
1219

Label Descriptions:
{"1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 1370
5442
4256

EuroVoc IDs (Expanded): 1370
5442
4256

Dataset Source: meu

Split: train